SET กระฉูด 16 จุด ตามตลาดตปท.-รับแรงซื้อกลับหุ้นพลังงาน
SET กระฉูด 16 จุด ตามตลาดตปท.-รับแรงซื้อกลับหุ้นพลังงาน โดย ณ เวลา 10.11 น. อยู่ที่ 1,791.65 จุด บวก 16.28 จุด หรือ 0.92% ด้วยมูลค่าการซื้อขาย 8.24 พันล้านบาท
12 มี.ค. 2561

ผู้สื่อข่าวรายงานว่า ดัชนีตลาดหุ้นไทยเช้านี้ปรับตัวพุ่งแรง โดย ณ เวลา 10.11 น. อยู่ที่ระดับ 1,791.65 จุด บวก 16.28 จุด หรือ 0.92% สูงสุดที่ 1,792.60 จุด ต่ำสุดที่ 1,788.14 จุด มูลค่าการซื้อขาย 8.24 พันล้านบาท หลังดัชนีปิดตลาดเมื่อวันศุกร์ (9 มี.ค.61) ที่ระดับ 1,775.37 จุด ลบ 3.53 จุด มูลค่าการซื้อขาย 7.25 หมื่นล้านบาท
โดยปัจจัยที่ส่งผลให้ตลาดหุ้นไทยปรับตัวขึ้นแรงในวันนี้ มาจากการปรับตัวขึ้นตามทิศทางของดัชนีดาวโจนส์ตลาดหุ้นนิวยอร์กที่ปิดระดับเหนือ 25,000 จุดเมื่อวันศุกร์ ขานรับข้อมูลตัวเลขจ้างงานที่แข็งแกร่งเกินคาด นอกจากนี้ยังมีแรงซื้อกลับเข้ามาหลังจากปรับลดลงติดต่อกัน 8 วันทำการ โดยเฉพาะหุ้นขนาดใหญ่ในกลุ่มพลังงาน นำโดยหุ้น บริษัท ปตท.จำกัด (มหาชน) หรือ PTT
ด้าน นายเทิดศักดิ์ ทวีธีระธรรม ผู้ช่วยกรรมการผู้อำนวยการสายงานวิจัย บล.เอเซีย พลัส กล่าวว่า ดัชนีหุ้นไทยเช้านี้น่าจะดีดตัวขึ้นได้ ตามทิศทางตลาดหุ้นต่างประเทศที่ดัชนีดาวโจนส์ปิดปรับตัวขึ้นแรงเมื่อวันศุกร์ จากข้อมูลตัวเลขจ้างงานที่แข็งแกร่งเกินคาด ซึ่งจะเป็น Sentiment บวกต่อตลาดหุ้น
อย่างไรก็ตามการรีบาวด์ของดัชนีหุ้นไทยน่าจะยังอยู่ในกรอบจำกัด แม้นักลงทุนต่างชาติจะกลับเข้ามาซื้อสุทธิในตลาดหุ้นไทยค่อนข้างมากเมื่อวันศุกร์ แต่ภาพการลงทุนยังไม่มีทิศทางที่ชัดเจน เพราะนักลงทุนต่างชาติยังคงเปิดสถานะ short ในตลาดฟิวเจอร์สอยู่มาก
10 หุ้นดันดัชนีเช้านี้

 